**Carnaval**

*Lucia Eniu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un prinţ şi o prinţesă

cu măşti de chihlimbar

veşminte înfoiate

sclipind pe sub fanar

o tânără subretă

cu pămătuf sprinţar

cu ochi de nevăstuică

şi suflet de hoinar

un vagabond nostalgic

boem şi desuet

cu stele-n buzunare

şi stofă de poet

o demoazelă fină

cu mască şi sclipici

înveşmântată-n voaluri

şi-ncremenită-n kitsch

şi altele şi alţii

în care aurii

cu monştri de hârtie

scuipând mitologii

gigantice deşarte

păpuşi de lemn domnesc

arzând pe-altarul gloatei

cu iz carnavalesc

e ceasul când se-animă

burlescul monstruos

şi se fărâmă ziduri

şi dănţuiesc pompos

sărmani în haine scumpe

şi prinţii zdrenţuiţi

cocote-n văl de sfântă

şi mimi încremeniţi

căci măştile cochete

aprinse-n joc perfid

pictează faţa lumii

în curcubeu arid

şi în acorduri şchioape

de arii dezmăţate

se-nalţă idealuri

se năruie palate.